CELEX: 32019D2252
Language: sk
Date: 2019-12-17 00:00:00
Title: Rozhodnutie Komisie (EÚ) 2019/2252 zo 17. decembra 2019 o navrhovanej iniciatíve občanov s názvom Stop Finning – Stop the trade [oznámené pod číslom C(2019) 9203] (Iba anglické znenie je autentické)

30.12.2019   
               
               
                  SK
               
               
                  Úradný vestník Európskej únie
               
               
                  L 336/312
               
            
         ROZHODNUTIE KOMISIE (EÚ) 2019/2252
         zo 17. decembra 2019
         o navrhovanej iniciatíve občanov s názvom „Stop Finning – Stop the trade“
         
            
               [oznámené pod číslom C(2019) 9203]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
         keďže:
         
                     (1)
                  
                  
                     Predmet navrhovanej iniciatívy občanov s názvom „Stop Finning – Stop the trade“ (Zastavte odstraňovanie plutiev – zastavte obchod) je formulovaný takto: „Hoci je odstraňovanie plutiev na palubách plavidiel EÚ a vo vodách Únie zakázané a žraloky sa musia vykladať s plutvami neoddelenými od tela, EÚ patrí k najväčším vývozcom plutiev a hlavným tranzitným uzlom pre globálny trh s plutvami.“
                  
               
                     (2)
                  
                  
                     Ciele navrhovanej iniciatívy občanov sú tieto: „EÚ je významným aktérom vo využívaní populácie žralokov. Kontroly na moriach sú zriedkavé a v EÚ stále dochádza k nezákonnému získavaniu, prekládke a vykládke plutiev. Našou snahou je ukončiť obchodovanie s plutvami v EÚ vrátane dovozu, vývozu a tranzitu plutiev okrem prípadov, keď plutvy sú prirodzene spojené s telom zvieraťa. Keďže odstraňovanie plutiev bráni účinným opatreniam na ochranu žralokov, žiadame, aby sa nariadenie Európskeho parlamentu a Rady (EÚ) č. 605/2013 (2) rozšírilo aj na obchod s plutvami. Z tohto dôvodu žiadame Komisiu, aby vypracovala nové nariadenie, ktorým sa podmienka „s plutvami prirodzene spojenými s ich telami“ rozšíri na všetok obchod so žralokmi a rajami v EÚ.“
                  
               
                     (3)
                  
                  
                     Zmluva o Európskej únii (ZEÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.
                  
               
                     (4)
                  
                  
                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.
                  
               
                     (5)
                  
                  
                     Vo vzťahu k predmetu navrhovanej iniciatívy možno na účely vykonávania zmlúv prijať právne akty Únie:
                     
                                 —
                              
                              
                                 na zavedenie ustanovení potrebných na dosiahnutie cieľov spoločnej rybárskej politiky na základe článku 43 ods. 2 Zmluvy o fungovaní Európskej únie (ZFEÚ),
                              
                           
                                 —
                              
                              
                                 na definovanie rámca pre vykonávanie spoločnej obchodnej politiky na základe článku 207 ods. 2 ZFEÚ.
                              
                           
               
                     (6)
                  
                  
                     Navrhovaná iniciatíva občanov preto nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 4 ods. 2 písm. b) nariadenia.
                  
               
                     (7)
                  
                  
                     Okrem toho bol v súlade s článkom 3 ods. 2 nariadenia vytvorený občiansky výbor a boli určené kontaktné osoby a navrhovaná iniciatíva občanov nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 ZEÚ.
                  
               
                     (8)
                  
                  
                     Navrhovaná iniciatíva občanov s názvom „Stop Finning – Stop the trade“ by sa preto mala zaregistrovať.
                  
               PRIJALA TOTO ROZHODNUTIE:
         
            Článok 1
            Navrhovaná iniciatíva občanov s názvom „Stop Finning – Stop the trade“ sa týmto registruje.
         
         
            Článok 2
            Toto rozhodnutie sa uplatňuje od 2. januára 2020.
         
         
            Článok 3
            Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „Stop Finning – Stop the trade“, ktorú zastupuje pán Nils KLUGER a pán Alexander Hendrik CORNELISSEN konajúci ako kontaktné osoby.
         
         
            V Štrasburgu 17. decembra 2019
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 65, 11.3.2011, s. 1.
         
            (2)  Nariadenie Európskeho parlamentu a Rady (EÚ) č. 605/2013 z 12. júna 2013 , ktorým sa mení nariadenie Rady (ES) č. 1185/2003 o odstraňovaní plutiev žralokov na palube plavidiel (Ú. v. EÚ L 181, 29.6.2013, s. 1).